RETTENS DOM (Femte Afdeling)
10. juni 2004
Sag T-258/01
Pierre Eveillard
mod
Kommissionen for De Europæiske Fællesskaber
»Tjenestemænd – disciplinærordning – indplacering på et lavere løntrin – vedtægtens artikel 11 og 14 – kontrakt om bevogtning af Kommissionens bygninger«
Fuldstændig gengivelse på fransk II - 0000
Angående:         Påstand om annullation af Kommissionens afgørelse af 25. juni 2001 om afvisning af sagsøgerens klage af 13. marts 2001, hvori
sagsøgeren anfægtede ansættelsesmyndighedens afgørelse af 19. december 2000 om over for ham at anvende den disciplinære sanktion
indplacering to løntrin lavere.
Udfald:         Afgørelsen af 19. december 2000 om over for sagsøgeren at anvende den disciplinære sanktion indplacering to løntrin lavere
annulleres. Kommissionen betaler sagens omkostninger.
Sammendrag
1.     Tjenestemænd – søgsmål – søgsmål til prøvelse af afvisningen af klagen – formaliteten
(Tjenestemandsvedtægten, art. 90 og 91)
2.     Tjenestemænd – rettigheder og pligter – forslag fra en tjenestemand i kategori B om at ansætte personale til administrative
opgaver i forbindelse med en kontrakt om bevogtning – almindelig udbredt praksis, der blev tilskyndet af de overordnede og
ikke i sig selv var svigagtig – tilsidesættelse af vedtægtsbestemmelserne – foreligger ikke
(Tjenestemandsvedtægten, art. 11)
1.     En tjenestemandssag, der formelt er rettet mod en udtrykkelig eller stiltiende afvisning af en forudgående administrativ klage
i medfør af vedtægtens artikel 90, stk. 2, medfører, at Retten også må prøve den bebyrdende afgørelse, som har været genstand
for klagen.
(jf. præmis 30)
Henvisning til: Domstolen, 17. januar 1989, sag 293/87, Vainker mod Parlamentet, Sml. s. 23, præmis 8; Retten, 10. december
1992, sag T-33/91, Williams mod Revisionsretten, Sml. II, s. 2499, præmis 23; Retten, 16. oktober 1996, sag T-36/94, Capitanio
mod Kommission, Sml. Pers. I-A, s. 449, og II, s. 1279, præmis 33.
2.     Det er uberettiget at foreholde en tjenestemand i kategori B, hvis funktioner ifølge vedtægtens artikel 5, stk. 1, er sagsbehandlende
funktioner, men ikke styringsfunktioner, idet disse svarer til de funktioner, der er tillagt tjenestemænd i kategori A, at
have tilsidesat sine vedtægtsmæssige forpligtelser alene af den grund, at han foreslog at ansætte personer til at udføre administrative
opgaver i institutionens tjenestegrene i forbindelse med opfyldelsen af en kontrakt om bevogtning, når denne praksis var blevet
gennemført af institutionens forskellige tjenestegrene, var almindeligt udbredt, var blevet tilskyndet af institutionens ledelse
og ikke i sig selv var svigagtig, selv om den var ulovlig.
(jf. præmis 47)